FI Euroopan unionin virallinen lehti CE 88/384

(2004/C 88 E/0391)

KIRJALLINEN KYSYMYS E-2183/03

esittäjä(t): Maurizio Turco (NI) komissiolle

(30. kesäkuuta 2003)

Aihe: Uskonnonvapauden jatkuvat loukkaukset ja uskonnollista toimintaa koskevat oikeudelliset rajoitukset Valko-Venäjällä

Kesäkuun 1. päivän iltana joukko aseistautuneita poliiseja tunkeutui yksityisasuntoon pääkaupungissa Minskissä ja keskeytti hindujen meditaatiorituaalit.

Ryhmän johtaja Natalya Solovyova vahvistaa, että tämä tapahtui täsmälleen viikko sen jälkeen kun vastaavanlainen meditaatiokokous oli keskeytetty muualla kaupungissa.

Hindu-yhteisölle ei ole langetettu sakkorangaistuksia kokoontumisten takia, mutta yhteisöä on uhattu erilaisilla oikeudellisilla seurauksilla kuten vankeusrangaistuksilla, koska poliisi on määritellyt ryhmän lahkoksi.

Viranomaiset eivät ole missään vaiheessa ilmoittaneet oikeudellisia perusteita toimilleen.

Ryhmä on yrittänyt rekisteröityä ilman tulosta ennen kuin uskontoa koskeva tiukempi laki tuli voimaan viime vuoden marraskuussa.

Yksikään kansallisista tai paikallisista uskonnollisista asioista vastuussa oleva viranomainen, mukaan lukien Minskissä sijaitsevan etnisistä ja uskonnollisista asioista vastaavan ministeriön johtaja Alla Ryabitseva, ei ole antanut selitystä näihin kokouksiin tehdyille aseellisille ratsioille.

Edellä mainitun perusteella ja ottaen huomioon Euroopan unionin ja Valko-Venäjän välisen yhteistyön talouden ja kaupan alalla tiedustelisin komissiolta seuraavaa:

— Onko komissio tietoinen edellä esitetyistä tosiasioista?

— Mitkä toimet voisivat olla yhteistyön kannalta vakava ja tehokas keino saada Valko-Venäjä kunnioittamaan uskonnonvapautta?

Christopher Patteriin komission puolesta antama

yhteinen vastaus

kirjallisiin kysymyksiin E-2139/03 ja E-2183/03

(28. heinäkuuta 2003)

Aluksi on syytä muistuttaa, että syyskuussa 1997 neuvosto päätti, etteivät EY ja sen jäsenvaltiot tee väliaikaista sopimusta tai kumppanuus- ja yhteistyösopimusta (PCA) Valko-Venäjän kanssa ja että yhteisön ja jäsenvaltioiden teknisten tukiohjelmien täytäntöönpano jäädytetään humanitaarisia tai alueellisia hankkeita tai suoraan demokratisoitumiskehitystä tukevia hankkeita lukuun ottamatta.

PCA-sopimuksen ratifioimisen keskeyttäminen ja väliaikaisen sopimuksen jäädyttäminen rajoittaa voimakkaasti unionin ja Valko-Venäjän välisiä kaupallisia ja taloudellisia suhteita.

Jäsenvaltiot ja komissio ovat tietoisia Valko-Venäjällä viime marraskuussa voimaan tulleesta uskonnonharjoittamista koskevasta laista ja ovat erittäin huolestuneita joistakin lain säännöksistä ja lain soveltamistavasta. Unioni on myös ilmaissut nämä huolenaiheet Euroopan turvallisuus- ja yhteistyöjärjestössä (ETYJ), jonka jäsen Valko-Venäjä on. Komissio on huolestunut niistä kahdesta tapauksesta, joihin parlamentin jäsen viittaa.

Komissio haluaa toistaa, että oikeus uskonnon-, vakauden- ja sananvapauteen on sille erittäin tärkeä. Unioni on useaan otteeseen vahvistanut, että ihmisoikeuksien ja demokratisoitumisen on oltava olennainen osa kolmansien maiden kanssa käytävää poliittista vuoropuhelua. Uskonnonvapautta, joka on yksi perustavanlaatuisista ihmisoikeuksista, sekä uskonnollisten vähemmistöjen oikeuksia käsitellään näin ollen unionin kahdenvälisissä poliittisissa vuoropuheluissa ja tarpeen mukaan virallisissa yhteydenotoissa ja julkisissa kannanotoissa sekä unionin toiminnassa Yhdistyneiden Kansakuntien (YK) ihmisoikeustoimikunnan tai YK:n yleiskokouksen kolmannen komitean kaltaisissa foorumeissa.

Komissio on edelleen sitoutunut tukemaan uskonnonvapautta ja ihmisoikeuksia Valko-Venäjällä tiiviissä yhteistyössä jäsenvaltioiden, Euroopan neuvoston, ETYJin sekä YK:n kanssa ja aikoo jatkossakin ottaa tämän kysymyksen esille Valko-Venäjän kanssa kaikissa mahdollisissa foorumeissa. Komissio ei yhteis-työpuitteiden rajoissa ole tietoinen muista aloitteista, jotka voisivat olla varteenotettavia ja tehokkaita keinoja saada Valko-Venäjä kunnioittamaan uskonnonvapautta.